РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/263-16

15. новембар 2016. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА

ОДРЖАНЕ 14. НОВЕМБРА 2016. ГОДИНЕ

 Седница је почела у 11 часова.

 Седницом је председавао председник Одбора Мехо Омеровић.

 Седници су присуствовали: Никола Јоловић, Миланка Јевтовић Вукојичић, Љибушка Лакатош, Милена Турк, Љиљана Малушић, Оливера Огњановић, Татјана Мацура, Маја Виденовић, Енис Имамовић и Олена Папуга, чланови Одбора.

 Седници нису присуствовали чланови Одбора: Милосав Милојевић, Новица Тончев, Стефана Миладиновић, Марина Ристић, Марија Јањушевић и Елвира Ковач.

 Седници су присуствовали: Срђан Ного и Фатмир Хасани, заменици чланова Одбора.

 Седници је присуствовала народна посланица Милена Бићанин.

 Седници су присуствовали и: Радомир Илић, државни секретар у Министарству правде, Зоран Балиновац, помоћник министра правде, Катарина Николић и Бранислав Стојановић, Министарство правде и Тања Игњатовић, Аутономни женски центар.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Разматрање Предлога закона о спречавању насиља у породици, који је поднела Влада (број 560-2675/16 од 31. октобра 2016. године), у начелу;
2. Разматрање Предлога закона о изменама и допунама Кривичног законика, који је поднела Влада (број 713-2769/16 од 9. новембра 2016. године), у начелу;
3. Предлагање кандидата за члана Комисије за контролу извршења кривичних санкција;
4. Разно.

 Чланови Одбора су једногласно ПРИХВАТИЛИ предложени Дневни ред.

 Пре преласка на рад по утврђеном Дневном реду председник Одбора је ставио на гласање записнике са треће, четврте, пете, шесте и осме седнице Одбора.

 Одбор је усвојио записнике са треће, четврте, пете, шесте и осме седнице Одбора.

 **ПРВА ТАЧКА ДНЕВНОГ РЕДА:** Разматрање Предлога закона о спречавању насиља у породици, који је поднела Влада (број 560-2675/16 од 31. октобра 2016. године), у начелу

 **Радомир Илић**, државни секретар у Министарству правдe навео је да је то министарство извршило опсежну анализу законодавства у вези са спречавањем насиља у породици. Указао је да су донети закључци да државни органи немају довољно овлашћења за адекватну борбу против насиља у породици, као и да не постоји довољно развијена координација између државних органа, што утиче на брзину деловања. Новина која се уводи у Закон је специјализација државних органа, полиције и тужилаштва и то тако да се у полицији и тужилаштву формирају посебне организационе јединице. Друга велика новина јесте систем координације, за који је веома заслужно Јавно тужилаштво из Зрењанина. Координациони модел треба да допринесе брзој размени информација и правоваљаној реакцији државних органа и то не само када је у питању процес, већ и у погледу заштите жртве. Пошто је потребна брза реакција државе, одлучено је да се у закон уведе прекршај у случају кршења хитне мере од стране насилника коме у том случају прекршајни суд може изрећи казну затвора од 60 дана**.** Такође, новина је увођењe опсежне евиденције о лицима која су пријављивана да су вршила насиље у породици. Упознао је присутне и са посебним надлежностима државних органа која се огледају у дужности процене ризика.

 **Председник Одбора** је истакао да је задовољан што је Влада Републике Србије показала спремност да се обрачуна са насилницима у породици и насилницима над женама кроз доношење Закона о спречавању насиља у породици, али и кроз и измене Кривичног законика који ће регулисати ову област. Навео је да ћемо већ после неколико месеци од усвајања овог закона бити у прилици да сагледамо неке резултате и да укажемо евентуално и на неке пропусте или неке недоследности овог понуђеног закона. Питање борбе против насиља над женама је било приоритет овог одбора који ће и у наредном периоду усклађивати своје активности са законодавним активностима Владе, али и кроз контролну функцију пратити поступање свих надлежних органа у инплементацији ових закона.

 **Татјана Мацура** је на почетку свог излагања поставила питање о разлозимапредлагања обједињене расправе о предлозима закона на пленарној седници Народне скупштине и хитности поступка**.** Спречавање насиља у породици је једна велика и обимна тема, и не постоји логика да се један овако важан закон обједини чиме се скраћује време за расправу за овако важну тему. Навела је и да је потребно уз Предлог закона о спречавању насиља у породици доставити и статистички приказ којим ће се образложити поједине мере. Предложила је и да се предвиди могућност заступања жртве од стране особе од поверења, као и да се евиденција о насиљу чува дуже од предвиђеног рока, на пример трајно. Такође нагласила је да је садашња пракса нажалост показала да су невладине организације у највећој мери биле те које су заступале интересе жртве, а овим законом су скоро изузете.

 **Председник Одбора** је подсетиода је питање обједињене расправе питање за пленарну седницу Народне скупштине и да Одбор о том питању не може да расправља. Такође је упознао присутне да је управо због значаја и доприноса невладиних организација у борби против породичног насиља на ову седницу позвана Тања Игњатовић из Аутономног женског центра. Навео је и да је Влада Републике Србије предложила да се овај закон донесе по хитном поступку, због потребе усклађивања законодавства Републике Србије са Конвенцијом Савета Европе о спречавању и борби против насиља над женама и насиља у породици донетој у Истанбулу 11. маја 2011. године, а које је Република Србија потврдила у октобру 2013. године.

 **Миланка Јевтовић Вукојичић**,поздравила је доношење Предлога закона о спречавању насиља у породици и посебно истакла његову усаглашеност са Истанбулском конвенцијом ратификованом у Народној скупштини. Изнела је и мишљење да ће хитне мере предвиђене овим законом имати превентивно дејство у спречавању породичног насиља. Истакла је, да оно што као одбор свакако желимо, јесте да пошаљемо јасну поруку да насиље није дозвољено, а да жртве породичног насиља у сваком случају морају да добију адекватну заштиту и подршку.

 **Љиљана Малушић**,истакла је значај увођења „Зрењанинског модела“ у координацију државних органа у борби против породичног насиља и предложила трајно чување евиденције о насиљу.

 **Председник Одбора** је упознао присутне да је Аутономни женски центар проследио свим народним посланицама и посланицима своје предлоге за амадмане, и с тим у вези је дао реч Тањи Игањатовић.

 **Тања Игњатовић**,програмска координаторка Аутономног женског центраје истакла да поред великог рада уложеног у припрему Предлога закона о спречавању насиља у породици, понуђена решења нису у потпуности испунила постављене критеријуме. Навела је да се то пре свега односи на применљивост закона и указала на недостатак одговорности за државне органе који поступају супротно овом закону.Оно што смета у овом закону је да заправо нема обавезајућу снагу, сем прекршајне. Стога је њихов предлог да се уведе дисциплинска одговорност као тежа повреда радне обавезе, ако се не поступа у складу са овим законом. Нагласила је и неопходност измене и допуне предложеног закона у деловима који прописују хитне мере које нису прецизно и потпуно регулисане, односно недостају потребне процедуре. Што се тиче евиденција наглашава да се слаже да је непотребно да постоји брисање из евиденције, али и да нема нужних података које мора да садржи евиденција, а то је пол, старост и тип релације између учиниоца и жртве. То је и захтев Конвенције Савета Европе. Нема евиденције о личним подацима жртве и нема података о другим члановима породице, пре свега мисли на децу као индиректне жртве насиља, а без тога нико не може да процени колика је опасност и да ли постоји непосредна опасност за изрицање ове мере. Ти подаци директно одређују одлуку полиције и тужилаштва.

 **Радомир Илић** је изразио посебну захвалност Аутономном женском центру који је од почетка био члан радне групе за припрему овог закона. Нагласио је да процес припреме предлога закона није трајао кратко, да је био инклузиван као и да је након усвајања првобитног текста спроведена опсежна јавна расправа. Навео је да је циљ био да закон не буде пренормиран и да се остави простор пракси да доведе до најоптималнијих решења. Овај закон представља спону између кривичног законика и породичног закона и он посебно организује државне органе у борби против насиља у породици. Такође је истакао да су Министарство правде и Влада као предлагач отворени за расправу о амандманима и евентуалном побољшању текста закона.

 **Зоран Балиновац,** помоћник министра правде, навео је да је циљ предлога закона да се јасно одреде надлежности, права и одговорности државних органа у спречавању породичног насиља, али да се поједина решења морају употпунити кроз праксу. Истакао је да су покушали да закон саобразе онима који ће га примењивати. То су полиција, тужилаштво, судови, центри за социјални рад. Када је реч о евиденцијама озбиљно ће размотрити ово о чему је данас било речи.

 **Председник Одбора,** с обзриом да више није било пријављених за расправу, ставио је на гласање Предлог закона о спречавању насиља у породици**.**

 Одбор је одлучио да предложи Народној скупштини да прихвати Предлог закона о спречавању насиља у породици, у начелу.

,о ово летои посла

 **ДРУГА ТАЧКА ДНЕВНОГ РЕДА**: Разматрање Предлога закона о изменама и допунама Кривичног законика, који је поднела Влада (број 713-2769/16 од 9. новембра 2016. године), у начелу

 **Радомир Илић** јенавео да Предлог закона о изменама и доупнама Кривичног законика садржи знатан број измена, прописивање нових кривичних дела, као и пооштравање санкција за поједина већ прописана кривична дела. Појаснио је да су предложене измене, када је реч о питањима из надлежности овог одбора, у складу са ратификованом Истанбулском конвенцијом. Уведено је неколико нових кривичних дела, а то су кривично дело прогањање, полно узнемиравање, кривично дело које третира присилни брак, затим кривично дело генитално сакаћење.

 **Тања Игњатовић** је позитивно оценила увођење нових кривичних дела Кривичним закоником, истакавши да је недостајала опсежнија јавна расправа која би размотрила увођење још већег броја кривичних дела у складу са Конвенцијом Савета Европе. Оно што сматра да је недопустиво јесте да се из овог закона избрише став 5. члана 194. Висина казне за наведена дела мора да буде у складу са стандардима потврђених међународних уговора. Предлаже да се приступи измени члана 112. став 28. Кривичног законика, где се дефинишу чланови породице и да се ова дефиниција чланова породице у потпуности усагласи са Конвенцијом. Такође, сматра да треба да се измене дефиниције кривичног дела силовања или дефиниција обљубље у складу са важећим стандардима из члана 36. Конвенције. Навела је и да је потребно изменити дефиниције појединих кривичних дела против полне слободе.

 **Председник Одбора,** с обзриом да више није било пријављених за расправу, ставио је на гласање Предлог закона о изменама и допунама Кривичног законика**.**

 Одбор је одлучио да предложи Народној скупштини да прихвати Предлог закона о изменама и допунама Кривичног законика, у начелу.

 **ТРЕЋА ТАЧКА ДНЕВНОГ РЕДА:** Предлагање кандидата за члана Комисије за контролу извршења кривичних санкција

 Председник Одбора упознао је присутне са дописом Одбора за правосуђе, државну управу и локалну самоуправу, у складу са којим Одбор треба да предложи кандидата за члана Комисије за контролу извршења кривичних санкција.

 На предлог председника Одбор је изабрао Меха Омеровића за кандидата за члана Комисије за контролу извршења кривичних санкција.

 **ЧЕТВРТА ТАЧКА ДНЕВНОГ РЕДА:** Разно

 **Татјана Мацура**, поново истиче, да се уколико постоји могућност повуче предлог за обједињавање расправе који је упућен председници Скупштине.

 **Маја Виденовић** је подсетила да је Одбор разматрао извештаје Заштитника грађана, Повереника за заштиту равноправности и Повереника за информације од јавног значаја и заштиту података о личности, и да је остало да на некој од наредних седница овај одбор донесе закључке и препоруке.

 Пошто се више нико није јавио за реч, председник је закључио девету седницу Одбора. Седница је закључена у 12.15 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић